b'\n_START_ARTICLE_\nUngdomskultur\n_START_PARAGRAPH_\nEn ungdomskultur er en ungdomsbasert subkultur med s\xc3\xa6regen stil, oppf\xc3\xb8rsel og interesser. _NEWLINE_If\xc3\xb8lge forskere innen temaet subkulturer, som Dick Hebdige, viser medlemmer i en subkultur ofte sin tilh\xc3\xb8righet til kulturen ved s\xc3\xa6regne og symbolske konkrete uttrykk i form av kl\xc3\xa6r, frisyre og fott\xc3\xb8y. I tillegg kan immaterielle elementer, som felles interesser, dialekter og slang, musikksjanger og samlingsplasser v\xc3\xa6re viktige faktorer. Ungdomskulturer gir deltakerne en identitet utenfor sosiale institusjoner som familie, arbeid, hjem og skole._NEWLINE_Samfunnsklasse, kj\xc3\xb8nn og etnisitet kan v\xc3\xa6re viktige elementer i ungdomskulturer. Ungdomskulturer kan defineres som system, uttrykksm\xc3\xa5ter eller livsstil utviklet av grupper i underordna strukturelle posisjoner i forhold til dominante system - og som gjenspeiler fors\xc3\xb8k p\xc3\xa5 \xc3\xa5 l\xc3\xb8se strukturelle motsetninger som oppst\xc3\xa5r i den st\xc3\xb8rre samfunnskonteksten. Studiet av subkulturer best\xc3\xa5r ofte i \xc3\xa5 studere symbolismen knyttet til kl\xc3\xa6r, musikk eller andre synlige faktorer hos medlemmene i en subkultur, samt m\xc3\xa5ten disse symbolene tolkes p\xc3\xa5 av medlemmer i den dominante kulturen. _NEWLINE_Uttrykket scene eller milj\xc3\xb8 kan vise til en egen subkultur eller fraksjon. Scener skiller seg fra den st\xc3\xb8rre kulturen enten gjennom mote, s\xc3\xa6regne musikksjangre eller politiske perspektiv, og en sterk stamme-liknende tilh\xc3\xb8righet innad i gruppa. Uttrykket kan ogs\xc3\xa5 brukes om egne inndelinger av subkulturen, ofte geografiske inndelinger, som drum and bass-milj\xc3\xb8et i Detroit eller Goth-milj\xc3\xb8et i London. Subkulturer som systematisk viser fiendtlig holdning mot den dominanten kulturen kalles ofte motkulturer.'